Dink mooi oor hantering van teleurstelling | Netwerk24
Deur Donald Katts 21 April 2021 05:02
Gewone mense ervaar teleurstellings, of dit nou is weens werkverlies, omdat 'n verhouding skeefgeloop het en of dit is oor die politieke verval van dienslewering of die skade wat berokken word deur die afbreek van standbeelde en beskadiging van universiteite.
Die nuus van die afdanking van eNuus se weervoorspellers val in die kategorie van teleurstellings.
Dit bly jammerlik wanneer mense hul werk verloor, nie omdat hulle nie meer oor die vaardighede beskik nie, maar bloot omdat hul vaardighede vervang kan word. Een van die weervoorspellers hanteer dit egter goed en praat van die besluit om haar en die res te laat gaan as 'n "goeie skok" – dalk omdat sy nou meer op ander dinge kan konsentreer. Maar hoe hanteer ons algemene of persoonlike teleurstellings?
Sommige mense bars in woede uit om hul teleurstelling te kenne te gee, terwyl ander tot geweld en gewelddadige optrede oorgaan, soos die beskadiging van standbeelde en geboue.
Dan is daar diesulkes wat hulle weer wend tot die skryf van ope briewe.
Van die beste raad wat ek al ontvang het oor hoe om teleurstelling te hanteer, is om te besef dat almal foute maak.
Ons word teleurgestel omdat ons van onsself en ander soms hoë, onmenslike en onrealistiese verwagtings koester. Analiseer en evalueer jou situasie en kyk of dit dalk die oorsaak van jou teleurstelling is. Ons moet met ons eie en ander se beperkings rekening hou. Praat met die betrokke persoon oor dit waaroor jy teleurgesteld voel. 'n Verdraagsame gesindheid help baie.
Afstand tussen jou en diesulkes of organisasie wat jou teleurgestel het, bring perspektief en kalmeer die gemoed.
En hou dan vas aan die wete dat God met alles 'n plan het en dat Hy weet wat Hy doen. Ja, Hy sal ons krag gee om oor die teleurstelling te kom. In 'n tyd van teleurstelling rig 1 Korintiërs 10:13 ons met dié woorde: "Hy sal nie toelaat dat julle bo julle kragte versoek word nie; as die versoeking kom, sal Hy ook die uitkoms gee, sodat julle dit kan weerstaan."
En die beste advies wat ek nuttig gevind het in tye van teleurstelling is om nié groot besluite te neem terwyl jy so voel nie, want jy kan net later besef dat jy jouself met die verkeerde besluit in die voet geskiet het.
Vergifnis staan sentraal tot die hantering van jou teleurstelling en is 'n manier om jouself te heel en seker te maak dat verhoudings nie in die slag bly nie.
Teleurstelling lê seker op ons almal se weg, en een of ander tyd gaan ons daardie oomblik beleef. Soms kan dit ook as 'n "goeie skok" ervaar word, maar dit kan ons ook vernietig, ons selfbeeld skaad en toekomstige verhoudings belemmer.